ประจำเดือนมาสองครั้งในหนึ่งเดือนค่ะ มาครั้งแรกหมดไปในวันที่7 และมาครั้งที่สองวันที่17 จากเดิมประจำเดือนมาปกติทุกเดือนค่ะตอนนี้อายุ21ปี ไม่มีเพศสัมพันธ์ไม่เคยใช้ยาคุมไม่ได้ใช้ยาอะไรเป็นประจำเลยค่ะ ในวันที่17มาเป็นสีน้ำตาลไม่เยอะมากแต่หลังจากนั้นก็มาเป็นประจำเดือนปกติแล้วหมดวันที่21ค่ะ รบกวนขอคำปรึกษาด้วยนะคะ
สวัสดีค่ะ ให้ลองนับจากวันที่ประจำเดือนมา (ไม่ได้นับจากวันที่ประจำเดือนหมด) จนถึงวันที่ 17 ว่านับได้กี่วันค่ะ หากนับได้มากกว่า 21 วัน ถือว่ายังเป็นระยะห่างระหว่างรอบเดือนที่อยู่ในเกณฑ์ปกติค่ะ ซึ่งโดยปกติระยะห่างระหว่างรอบเดือนอาจมีได้ตั้งแต่ 21-35 วัน ทั้งนี้ในแต่ละรอบเดือนอาจมีระยะห่างไม่เท่ากันได้ ขึ้นอยู่กับหลายปัจจัยค่ะหากเลือดที่ออกไม่มีปริมาณมาก (เช่น ต้องเปลี่ยนผ้าอนามัยทุก 2 ชั่วโมง) และมานาน 5 วันดังกล่าว ไม่มีปวดท้องน้อยรุนแรง ก็ถือว่าปกติดี ไม่จำเป็นต้องทำอะไรค่ะ แนะนำให้สังเกตประจำเดือนในรอบถัดๆ ไปก่อน หากประจำเดือนมามีปริมาณมาก หรือมานานเกิน 7 วัน หรือมีปวดท้องน้อยมาก หรือในรอบต่อๆ ไปประจำเดือนยังคงมีระยะห่างน้อยกว่า 21 วันในแต่ละรอบ จึงควรไปพบแพทย์เพื่อหาสาเหตุค่ะ